รัฐบาลไทย-ข่าวทำเนียบรัฐบาล-‘เลขานุการรัฐมนตรีแรงงาน’จับมือสถานประกอบการ  จัดทีมแพทย์ตรวจสุขภาพผู้ประกันตน จ.สมุทรสาคร
วันพฤหัสบดีที่ 19 กันยายน 2562
‘เลขานุการรัฐมนตรีแรงงาน’จับมือสถานประกอบการ  จัดทีมแพทย์ตรวจสุขภาพผู้ประกันตน จ.สมุทรสาคร
‘หม่อมเต่า’มอบหมายเลขานุการรัฐมนตรีว่าการกระทรวงแรงงาน และคณะ ลงพื้นที่สมุทรสาครเปิดกิจกรรมตรวจสุขภาพให้ผู้ประกันตนในสถานประกอบการ ณ บริษัท อาซีฟา จํากัด (มหาชน) ส่งเสริมสุขภาพผู้ประกันตนเจ็บป่วยลดลง ค่าบริการทางการแพทย์ลดลง
เมื่อวันที่ 19 กันยายน 2562 หม่อมราชวงศ์จัตุมงคล โสณกุล รัฐมนตรีว่าการกระทรวงแรงงาน มอบหมายให้ พลโท นันทเดช เมฆสวัสดิ์ เลขานุการรัฐมนตรีว่าการกระทรวงแรงงาน เป็นประธานในพิธีเปิดกิจกรรมการตรวจสุขภาพให้ผู้ประกันตนในสถานประกอบการ ณ บริษัท อาซีฟา จํากัด (มหาชน) ถนนพระราม 2 ต.คอกกระบือ อ.เมือง จ.สมุทรสาคร โดยมี นายสมคิด จันทมฤก ผู้ว่าราชการจังหวัดสมุทรสาคร กล่าวต้อนรับ นางสาวอนุสรี ทับสุวรรณ สมาชิกสภาผู้แทนราษฎรแบบบัญชีรายชื่อ พรรครวมพลังประชาชาติไทย พร้อมด้วย นายกันต์กวี ทับสุวรรณ คณะที่ปรึกษารัฐมนตรีว่าการกระทรวงแรงงาน เข้าร่วมในครั้งนี้ด้วย โดยเลขานุการรัฐมนตรีว่าการกระทรวงแรงงาน และคณะ ได้เยี่ยมชมการตรวจสุขภาพให้ผู้ประกันตนของโรงพยาบาลมหาชัย 3 เยี่ยมชมการให้การประชาสัมพันธ์ของหน่วยงานกระทรวงแรงงานและพบกับผู้สูงอายุที่ทํางานในบริษัท เยี่ยมชมนักศึกษาทวิภาคีที่มาฝึกงานที่บริษัท พบผู้พิการที่ทํางานอยู่ในบริษัท เยี่ยมชมการทดสอบมาตรฐานฝีมือช่างไฟฟ้าในอาคาร และเยี่ยมชมจุดจําหน่ายสินค้าของผู้พิการ โอกาสนี้ มีหัวหน้าส่วนราชการและเจ้าหน้าที่ในสังกัดกระทรวงแรงงานทั้ง 5 หน่วยงานมาร่วมออกบูธและจัดแสดงนิทรรศการตามภารกิจของหน่วยงานในสังกัดกระทรวงแรงงานอีกด้วย
สําหรับสถานการณ์ด้านแรงงานของจังหวัดสมุทรสาคร จากข้อมูลของสํานักงานสถิติจังหวัด พบว่าปัจจุบันมีประชากร 577,964 คน มีแรงงานแฝงและไม่มีชื่อในทะเบียนราษฎร์ 881,097 คน เป็นผู้ที่ไม่อยู่ในกําลังแรงงาน 167,853 คน อยู่ในกําลังแรงงาน 713,244 คน เป็นผู้มีงานทํา 707,548 คน เป็นผู้ว่างงาน 5,696 คน มีนายจ้างสถานประกอบการที่ขึ้นทะเบียนไว้กับสํานักงานประกันสังคมสมุทรสาคร 11,304 แห่ง ผู้ประกันตน 538,919 คน มาตรา 33 จํานวน 460,592 คน มาตรา 39 จํานวน 35,682 คน มาตรา 40 จํานวน 42,645 คน มีแรงงานต่างด้าว 167,761 คน ในสถานประกอบการ 4,659 แห่ง มีผู้ประกันตนที่ประสบอันตรายจากการทํางานขอเบิกเงินทดแทนในปี 2560 จํานวน 5,460 คน ปี 2561 จํานวน 5,847 คน และปี 2562 จํานวน 4,365 คน
พล.ท.นันทเดชฯ กล่าวต่อว่า กระทรวงแรงงานได้กําหนดเป็นนโยบายให้สํานักงานประกันสังคมดําเนินการตรวจสุขภาพให้ผู้ประกันตนในสถานประกอบการเชิงรุกและได้มีข้อสั่งการการขับเคลื่อนภารกิจเรื่องการตรวจสุขภาพประจําปีให้แก่ผู้ประกันตนและต้องลงพื้นที่อย่างต่อเนื่อง ซึ่งการตรวจสุขภาพประจําปีของผู้ประกันตนจะเป็นการเจาะเลือด ชั่งน้ําหนัก วัดส่วนสูง วัดความดันโลหิต ตรวจวัดสายตาเบื้องต้น เอกซเรย์ทรวงอก เก็บปัสสาวะ อุจจาระ และตรวจภายในสําหรับสุภาพสตรี ซึ่งจะทําให้ทราบว่า ผู้ประกันตนมีภาวะเสี่ยงในการเกิดโรค NCD หรือไม่ ทั้งนี้ จากข้อมูลพบว่า ปัญหาที่เกิดกับผู้ใช้แรงงานมีอยู่ 2 ประเด็น คือ การเจ็บป่วยและความปลอดภัยในการทํางาน ซึ่งจากการป่วยเป็นโรค NCD ทําให้ผู้ประกันตนมีภาวะแทรกซ้อนที่จะเกิดโรคเบาหวาน ความดันโลหิตสูง ไขมันในเลือดสูง ไตเสื่อม หัวใจ เป็นต้น ทั้งนี้ กิจกรรมดังกล่าวเป็นมาตรการส่งเสริมสุขภาพที่จะทําให้ผู้ประกันตนทราบว่าขณะนี้สุขภาพตนเองเป็นอย่างไรเพื่อให้ผู้ประกันตนเจ็บป่วยลดลง รวมถึงค่าบริการทางการแพทย์ที่ลดลงอีกด้วย
สําหรับบริษัท อาซีฟา จํากัด (มหาชน) เป็นสถานประกอบการเกี่ยวกับการผลิตและจําหน่ายผลิตภัณฑ์กระจายและส่งจ่ายไฟฟ้า สวิตซ์บอร์ดไฟฟ้า ระบบควบคุมอัตโนมัติ ระบบบริหารจัดการพลังงาน รวมถึงบริการหลังการขายและบริการวิศวกรรมที่เกี่ยวข้อง ปัจจุบันมีพนักงานทั้งหมด 1,127 คน
ด้าน นางสาวอนุสรี ทับสุวรรณ สมาชิกสภาผู้แทนราษฎรแบบบัญชีรายชื่อ พรรครวมพลังประชาชาติไทย ได้เปิดเผยว่า ในฐานะเจ้าของพื้นที่ที่เป็นโฆษกกรรมาธิการแรงงานด้านนิติบัญญัติได้ลงพื้นที่เพื่อตรวจติดตามการดําเนินงานด้านสุขภาพอนามัยของคนทํางานในจังหวัดสมุทรสาคร ซึ่งถือว่าเป็นจังหวัดที่มีโรงงานเป็นจํานวนมาก โอกาสที่จะได้ผลกระทบด้านสุขภาพจึงมีมากกว่าจังหวัดอื่น ๆ ขณะเดียวกันจึงมีความสนใจที่จะเข้ามาติดตามการทํางานด้านการดูแลสุขภาพตามมาตรฐานของกระทรวงแรงงานต่อไป
---------------------
กองเผยแพร่และประชาสัมพันธ์/
ชนินทร เพ็ชรทับ - ข่าว/
กัณติภณ - คูสมิทธิ์ - ภาพ/
19 กันยายน 2562